ŞAH ABBAS VƏ XURŞİD BANU

4 PƏRDƏ 4 ŞƏKİLLİ OPERA

İŞTİRAK EDİRLӘR

Ş a h  A b b a s--35 yaşında.

V ә z i r--50 yaşında.

B i r i n c i  ә y a n.

İ k i n c i ә y a n.

Ü ç ü n c ü  ә y a n.

D ö r d ü n c ü  ә y a n.

B e ş i n c i  ә y a n.

N ö k ә r.

O d u n ç u.

O d u n ç u n u n  b i r i n c i o ğ l u.

O d u n ç u n u n i k i n c i  o ğ l u.

X u r ş i d--odunçunun qızı, 20 yaşında.

M ә s t a v ә r--aşbaz.

D o s t ә l i--Şiraz әhli.

D i v a n ә.

B i r i n c i  m ә h b u s.

İ k i n c i  m ә h b u s.

Ü ç ü n c ü  m ә h b u s.

D ö r d ü n c ü  m ә h b u s.

B e ş i n c i  m ә h b u s.

B i r i n c i  k e ç ә ç i.

İ k i n c i  k e ç ә ç i.

Ü ç ü n c ü  k e ç ә ç i.

10  n ә f ә r  ş i r a z ә h l i.

Q o ş u n  v ә  b a ş q a l a r ı.

BİRİNCİ PӘRDӘ
B i r  m e ş ә d ә vaqe olur. Müqәddimә çalındıqdan sonra pәrdә qalxır.O d u n ç u öz i k i  o ğ l u ilә odun yığırlar.

O d u n ç u (rast üstә)--

Mәsәl vardır deyәrlәr ki, 

Çәkәn zәhmәt yeyәr balı; 

Çәkib zәhmәt, nә bal gördüm, 

Nә oldum eyşdәn hali.

(M u s i q i)

Bu nә gündür, nә dirlikdir 

Ki, heç bir istirahәt yox; 

Pulum yoxdur, malım yoxdur, 

Evim bomboş, içi xali.

(M u s i q i) 

B i r i n c i  o ğ l u--

Nә bәdbәxtin biriymişsәn, 

Bizi hәm eylәdin bәdbәxt; 

Nә busәt basmış hәr yanı, 

Mәişәtmiz keçir çox sәxt;

(M u s i q i) 

İ k i n c i  o ğ l u--

Bizi insan bilәn yoxdur, 

Deyәn yoxdur ki, kimsәn sәn; 

Nә zillәtdir, nә möhnәtdir, 

Buna bais, bәli, sәnsәn!

(M u s i q i) 

İ k i s i  b i r  y e r d ә--

Neçün oldun odunçu sәn?

(M u s i q i)

O d u n ç u--

Kim? Mәn?

O ğ l a n l a r ı--

Bәli, sәn!

O d u n ç u--

Babam kimmiş?

O ğ l a n l a r ı--

Odunçuymuş!

O d u n ç u--

Atam kimmiş?

O ğ l a n l a r ı--

Odunçuymuş!

O d u n ç u--

Özüm kimәm?

O ğ l a n l a r ı--

Odunçusan! 

O d u n ç u  v ә  o ğ l a n l a r ı (bir yerdә)--

Biz, siz!

O d u n ç u--

Siz dә odunçu oğlu odunçusunuz!

(M u s i q i: tәsnif) 

Ü ç ü  b i r  y e r d ә--

Gündә odun yığmaq oldu bizә sәnәt, 

Özgә çәkir lәzzәt, qaldı bizә möhnәt. 

Gәrçi әzab çoxdur, evdә çörәk yoxdur; 

Evdә çörәk yoxdur, әmma әzab çoxdur.

Musiqinin üsuluna (taktına) müvafiq odun yarırlar  vә balta endikcә "hey!" edirlәr--"hey!" altı kәrәdir, sonra yenә oxuyurlar.

Gündә odun yığmaq oldu bizә sәnәt (vә ilaxır). 

Ay, hay ... odunçuluq oldu bizә sәnәt!

Baltaları yerә qoyub, hәrәsi bir yerә yıxılıb yatırlar. Musiqi çalır.  Pәrdә dalından X u r ş i d oxuyur.

X u r ş i d (bayatı üstә)--

Yaz gәldi, gül açıldı, 

Çәmәn, çölә saçıldı;

Könlümdәki yaram da 

Qızıl gül tәk açıldı.

M u s i q i. X u r ş i d sәhnәyә gәlir. 

Bülbül oxur nәvasın, 

Nәğmәsini nәvasın; 

Kimdәn sorum, ay allah! 

Mәn dәrdimin dәvasın.

Musiqi çalır. X u r ş i d oynayır. Bәәdә o d u n ç u  v ә  o ğ l a n l a r ı  oyanırlar. 

O d u n ç u (şur üstә)--

Xurşid, nә xürrәmsәn, guya ki, qәmin yoxdur. 

B i r i n c i  o ğ l u--

Xurşid nә bilsin ki, qәm-qüssә nәdir?

İ k i n c i  o ğ l u--

Toxdur. Ac olsa bilәrdi ki, dәrd vә qәmimiz çoxdur. 

X u r ş i d (sәmayi-şams üstә)--

Qәm nәdir, qüssә nәdir, bil ki, xәbәrdarәm mәn, 

Nәyә lazımdır olaq dәrd-qәmin hәmmali; 

Halbuki xaliqi-sübhan yaradıbdırsa qәmi, 

Onu rәf etmәyә dә hәqq yaradıb bir hali; 

İstiqamәqdir adı ol halın.

O d u n ç u  v ә  o ğ l a n l a r ı (tәsnif üstә)--

Pәh, pәh, pәh!...

Günüz axşama qәdәr işliyirik heyvan tәk, (2 dәfә) 

Hәr sәhәr hey, hәr sәhәr hey, hәr sәhәr hey!...

Çüçü-çüçü, tokkuşçu, çüçü-çüçü, tokkuşçu! 

Çü, çüçü, çüçü, tokkuşçu! 

Belәdir dirliyimiz, belәdir dirliyimiz!

(M u s i q i)

X u r ş i d (şur üstә)--Eşitmәyibsinizmi ki, bir nәfәr odunçu Hatәmi-Taiyә nә dedi?

(T ә s n i f)

Hәr ke nan әz әmәli-xiş xorәd, 

(M u s i q i)

Hәr ke nan әz әmәli-xiş xorәd, 

Minnәt әz Hatәmi-Tai nәbәrәd!

(M u s i q i)

Minnәt әz Hatәmi-Tai nә bәrәd! 

H a m ı s ı  b i r  y e r d ә--

Hәr ke nan әz әmәli-xiş xorәd (2 dәfә) 

Minnәt әz Hatәmi-Tai nә bәrәd! (2 dәfә)

(M u s i q i)

Şeypur sәsi gәlir; bunlar qorxu ilә qulaq asırlar. 

B i r i n c i  o ğ l a n (qışqırır)--

Durun qaçaq, yәqin padşah ova çıxıbdır! 

X u r ş i d--

Qorxmayın, dayanın görәk.

(Yenә şeypur.) 

O ğ l a n l a r--

Vallah, durun qaçaq, bizi öldürәrlәr! 

X u r ş i d--

Heç qorxmayın vә dayanın!  

Marş sәsi gәlir, qoşun әhli cәrgә ilә girib düzülür. Ş a h  A b b a s daxil olur. Bu әsnada qoşun vә sair әyan oxuyurlar:

(M a r ş) 

H a m ı--

Çox ömr etsin bu şahımız, 

Dadına yetsin allahımız. 

Qalib gәlәsәn sәn düşmәnә, 

Olmasın asi bir kimsәnә. 

Ey padşah, sәn çox yaşa, (2 dәfә) 

Sәn çün әdalәt padşahısan, 

Bizlәrә, ey şah, eylә mәrhәmәt!

(M u s i q i)

Ş a h  A b b a s--

Әsgәrlәrim, çox razıyam, (vәzirә) 

Mәndәn cәmi qoşun әhlinә razılıq et. 

Hәr bir nәfәr bilsin bunu: 

Padşahı onlara eylәr mәrhәmәt; 

Ta heç kәs heç bir kәsi 

İncitmәsin, ta zülm olmasın. 

Zalimlәrә zülm eylәrәm, 

Qoy cümlә bilsin bu әmrimi.

H a m ı--

Yaşasın padşah! (sәkkiz dәfә)

M u s i q i. Qoşun çadır qurmağa mәşğul  olur. 

Ş a h  A b b a s (Xurşidә baxır. Rast üstә.)--

O qız kimdir? 

V ә z i r--

Odunçudur! 

Ş a h--

Ağıllıdır, yәqin o qız, özü dә çox gözәl qızdır. 

Nә dersәn, bax: hәrәmxanә eylәr bunu qәbul, ya yox?

V ә z i r--

Әgәr iradәyi-şahanә iqtiza etsә, 

Kimin sözü ola bilәr.

Ş a h (tәsnif üstә)--

Yәqin o şәxs atasıdır, 

Çağır onu gәlsin!

M u s i q i. V ә z i r odunçuya tәrәf gedir. 

V ә z i r (rast)--

Ey şәxs, sәni padşah 

Çağırır, irәli gәl!

M u s i q i--odunçu gәlir; odunçunun oğlanları qorxularından bәrk titrәyirlәr.

B i r i n c i  o ğ l a n (ağlamsınaraq)--Dedim sizә durun qaçaq!

(M u s i q i)

Ş a h (odunçuya)--Sәn kimsәn vә nәçisәn?

O d u n ç u--Padşah sağ olsun, sәnin nökәrin odunçudur!

Ş a h--O qız sәnin nәyindir?

O d u n ç u--Kәnizin mәnim evladımdır.

Ş a h (tәsnif)--

Sәnin qızın, razısanmı, mәnә hәrәm olsun?

(M u s i q i)

Tez söylә! 

O d u n ç u (rast)--

Padşah, әgәr öldürtmәliyәmsә öldürt!

Ş a h--Eşit, gör nә deyirәm? Sәnin qızını: almaq istәyirәm, nә deyirsәn, razısanmı?

O d u n ç u--Buyur boynumu vursunlar, günahım varsa sәn yaxşı bilirsәn.

Ş a h--Nә axmaq kişidir.

V ә z i r--A kişi, padşahın iradәsi budur ki, sәnin qızını alsın, razısanmı? Söylә!

O d u n ç u--Әşhәdәn-la-ilahi-illәllah vә әşhәd.... 

Ş a h--Burax bu divanәni, oğlanlarını buraya çağır? 

M u s i q i. V ә z i r gedir.

V ә z i r--Gәliniz padşahın hüzuruna!   

O ğ l a n l a r  i k i s i  d ә (ağlaşıb qışqırırlar)--Axı bizim günahımız nәdir; bizi öldürürsünüz?! Padşah, bizi başına çevir, öldürmә! Padşah, qurban olaq, bizi öldürmә!

Ş a h (qeyz ilә)--

Qoy dursun! Çağır gәlsin qızı!

Q ı z ı çağırır. M u s i q i. 

Ş a h (qıza)--

İradәm var sәni almaq, 

Hәrәmlәr içrә yer tutmaq, 

Sәnә layiq görülsә gәr, 

Ona razı olarsanmı?

X u r ş i d (kamali-çürәt ilә)--Yox!...

Ş a h (böyük qeyz ilә)--Cәllad!...

C ә l l a d  gәlib qılıncı siyirib hazır durur. O d u n ç u vә o ğ l a n l a r ı  bir-birindәn tutub, bәrk titrәyirlәr. H a m ı sakitdir. X u r ş i d kamali-çürәt ilә p a d ş a h a baxır, musiqi çalır.

V ә z i r (padşaha xitabәn, bayatı-şiraz)--

Sәn şüçaәtdә vә qüvvәtdә ki, mәşhuri-cahansan, 

Hәm әdalәtdә dә, söz yox buna, mәrufi-zamansan! 

Nә ki, vardır hәmә larzandı qabağında sәnin, 

Cürәt etmәz ola bir kimsә müxalif әmrin. 

Lakin, ey şah, azalmaz zәrrә qәdәr şanın gәr 

Dinlәsәn sәn bu qocalmış vәzirin nitqin әgәr!

Ş a h--Söylә görәk! 

V ә z i r--

Bu qızın cürәt ilә yox demәyi heyrәtimә oldu sәbәb; 

Bir soraq ki, sәbәbi-yox demәyә nәydi әcәb!

Ş a h --Bil görәk! 

V ә z i r--

Söylә, doxtәr, necә cürәt edibәn yox dedin! 

Padşahın bu sualını belә rәdd etdin! 

Şübhәsizdir ki, sәbәb var sәnin cürәtinә; 

Söylә sәn ol sәbәbi qıyma, qızım, gәl özünә!

(M u s i q i) 

X u r ş i d (tәsnif)--

Cürәtimin sirrini mәn söylәyim, bil, ey vәzir! (2 dәfә) 

Ta ki, olsun, ta ki, olsun qoy әyan dil, ey vәzir! (2 dәfә) 

Heç bilirmi bir peşә padişahın, ey vәzir! (2 dәfә) 

Gәr peşәsi olmasa, bil, getmәrәm mәn heç kәsә. (2 dәfә)

(M u s i q i)

Bil ki, insanın әgәr ki, heç bir peşәsi olmasa, (2 dәfә) 

Dar dünyada yaşamaq olur müşkül, ey vәzir! (2 dәfә) 

Heç bilirmi bir peşә padşahın, ey vәzir! (2 dәfә) 

Gәr peşәsi olmasa, bil, getmәrәm mәn heç kәsә. ( 2 dәfә)

H a m ı (qızdan başqa)--

Padşaha heç yararmı olsun onun peşәsi, 

Bunca dövlәt tam onundur, hәm doludur xәznәsi!

X u r ş i d--

Xah gәdadır, xan, bәydir, padşahdır hamısı, 

Olmalıdırlar hәrәsi bir peşәnin sahibi!

M u s i q i.  P a d ş a h  fikrә gedir.

Ş a h (rast üstә)--Bu söz mәnә xoş gәldi. Nә dersәn, vәzir, yararmı ki, mәn dә bir peşә sahibi olam?

V ә z i r--Padşah cağ olsun! Әgәr sәn bir sәnәt vә peşә bilsәn, sәnin şanın daha da uca olar!

Ş a h--Ey ağıllı qız, gәl yanıma (gәlir, әlini onun çiyninә qoyur. Odunçu vә oğlanlari sevindiklәrindәn ağlayırlar); vәzir, mәnimçin hansı peşәni mәslәhәt görürsәn?

V ә z i r--Padşah sağ olsun! Keçәçilik sәnәti çox yarar sәnәtdir.

Ş a h--Әmr olunsun bir keçәçi ustadı gәlib, mәni bu  sәnәtә öyrәtsin; (qıza) indi sәn mәnә gәlәrsәnmi? 

X u r ş i d--Bәli!

V ә z i r--Padşahım, tәzә sanәtin mübarәk olsun! 

H a m ı--Mübarәk olsun, mübarәk olsun!

(M u s i q i)  

Ş a h (tәsnif)--

Yәqin mәnim bu peşәmdәn camaata nәf var! 

H a m ı--Yәqin elәdir! 

Ş a h--

Yәqin mәnim bu peşәmdәn camaata nәf var! 

H a m ı--Yәqin elәdir! 

Ş a h--

Keçәçilik edәrәm mәn, keçәçi şah ollam (2 dәfә) 

H a m ı--

Artar sәnin qәdrin,

Baqi qalar әsәrin! 

Ş a h--

Keçәçilik edәrәm mәn, keçәçi şah ollam (2 dәfә) 

H a m ı--

Yaşa, yaşa, yaşa, şahım, әdalәtin vardır. (2 dәfә) 

Odunçu qız sözü ilә sәn olmusan keçәçi. (2 dәfә) 

X u r ş i d--

Ey ... allah eylәr, allah eylәr, 

Bilәsәn sәn, bilәsәn sәn 

Sәmәrin bu peşәnin. 

H a m ı--

Çox yaşa bizim şahımız! 

Qalmasın yerdә ahımız!

Ş a h--

Keçәçilik edәrәm mәn, keçәçi şah ollam (2 dәfә) 

H a m ı--Keçәçilik  peşәsindәn  camaata nәf  var! 

Ş a h  v ә  q ı z--Var! (Zәngülә) 

H a m ı--Var!

PӘRDӘ
İKİNCİ PӘRDӘ
P a d ş a h ı n  o t a q la r ı n d a n  birindә vaqe olur. Müqәddimә çalındıqdan sonra pәrdә qalxır.  Ş a h  A b b a s vә ü ç  n ә f ә r  k e ç ә ç i  keçә qayırmaqla mәşğuldurlar. Keçәnin biri hazır olub bir miz üstә sәrilib, camaat tәrәfindәn görünür. O biri dә fәrş üstә sәrilib, ora-burası düzәldilmәkdәdir.  

Ş a h  A b b a s  (keçәdәn әl çәkib)

(çahargah tәsnifi)--

Vaxt olar bir gün bu sәnәt

Edәr mәnә xidmәt, edәr mәnә xidmәt!

Ey xudavәnda, sәn eylә bir gün

Bu peşә mәnә bir mәdәd versin!

(M u s i q i)

Çәkmәyәn zәhmәt bilmәz, ah! 

Bu dünyada lәzzәt. 

Ey xudavәnda, sәn eylә bir gün 

Bu peşә mәnә bir mәdәd versin!

Ş a h (cahargah)--

Xurşid ilә әhd edib, sәrf eylәdim bir müddәti, 

Eylәdim kәsfi-mәharәt öyrәnib bu sәnәti; 

Mәn hәlә bir mәnfәәt görmәmsә heç bu peşәdәn, 

Könlümün şad olduğun hiss eylәrәm mәn dәmbәdәm.

(M u s i q i)

Vaxt olar bir gün bu sәnәt göstәrәr öz xidmәtin, 

Onda mәn dә artıraram Xurşidimin izzәtin, 

Artırıb cahu cәlalın, izzәtin mәn ol zaman 

Xurşidi arvadlar içrә eylәrәm şahi-zәnan!

M u s i q i. Müxalif guşәsi.

Qoy odunçunun qızı (yada salın ol halını) 

Sayәsindә ağlının tutsun mәqami alini.

(Enir çahargaha)

Ağa ilә şöhrәt tapar zillәtdә qalmış bir gәda, 

Nikbәxtdir ol kişi kim, әqli vermişdir xuda.

Ş a h bu sözlәri oxuyarkәn keçәçilәr әllәrindәki keçәni yumurluyub hazır edirlәr. Sonra şah bu sözlәrini qurtaran tәk zeyldәki tәsnifi oxuya-oxuya keçә tәpirlәr, ayaqlarını  (takt ilә)  vururlar. 

H a m ı  b i r  y e r d ә (tәsnif)--

Vaxt olar bir gün bu sәnәt

Edәr şaha xidmәt, edәr şaha xidmәt!

Ey xudavәnda, sәn eylә bir gün

Bu peşә şaha bir mәdәd versin!

Çәkmәyәn zәhmәt bilmәz, ah!

Bu dünyada lәzzәt, bu dünyada lәzzәt!

Ey xudavәnda, sәn eylә bir gün

Bu peşә şaha bir mәdәd versin!

M u s i q i. K e ç ә ç i l ә r  ş a h a  baş әyib gedirlәr. 

Ş a h (rәhab)--

Maldan, mülkdәn qәni bir padşah 

Keçәçilik sәnәtin etmiş özünә bir pәnah! 

Gör bunu, ey kibr ilә әshab sәnәtә baxan, 

Bilginәn kim, sәnәti әzl bilәn eylәr günah.

(M u s i q i)

Peşәdir, hәr bir kәsin dәrdi-qәmin az eylәr, 

Sevdiyi peşәylә insan hәr zaman naz eylәr; 

Peşә ilә hәr nәfәr öz işlәrin saz eylәr, 

Peşәsi olmazsa insanın olar ömrü tәbah.

M u s i q i. X u r ş i d daxil olur. 

Ş a h (tәsnif)--

Xurşid, әhdimә yetdim, 

Keçәçilik mәn etdim! 

Bil kim, sәnә söz verdim. 

Durdum sözümün üstә. (2 dәfә)

(M u s i q i)

Bir bax, budur keçәlәr, 

Zәhmәt çәkib gecәlәr, 

Bu sәnәti öyrәndim; 

Durdum sözümün üstә. (2 dәfә)

M u s i q i. X u r ş i d keçәlәrә tamaşa edir.

X u r ş i d (bayatı-kürd)--

Ey şahi-dövran,

Sәn mәnim tәk naçizin nitqin әcәb tәqdir edib,

Keçәçilik sәnәtin öyrәnmәyi tәdbir edib,

Xәlq ara timsal olub, sәnәtә etdin ibtida;

Bunun nәticәsidir ki:

Mәmlәkәtdә şövq edibdir sәnәtә xan vә gәda!

Ş a h--

Dövlәtә etmiş olubsan sәn böyük hәr xidmәti, 

Cәhd edib dövlәtdә tәşviq eylәrәm bir sәnәti. 

Şükr allah, mәn düçar oldum sәnә, ey Xurşidim! 

Çünki bu zamanda: 

Tapmaq olmaz arvadı hәm ağl ola, hәm surәti!

X u r ş i d--

Bir söz idi mәn dedim, sәn dә ona etdin әmәl, 

Bәlkә biz bir gün görәrik gәr aman versә әcәl, 

Kim bu sәnәt göstәrәr bundan böyük bir xidmәti, 

Hәm onunla sәnәtin artar bütünlük izzәti.

Ş a h--

İndi sәn söylә mәnә, ey Xurşidim, doğru danış, 

Ol zaman kim, meşәdә mәn sәnlә olmuşdum tanış, 

Mәn sәni görcәk mәhәbbәt atәşi qәlbimdә oldu şöləvәr,

Ol zamandan get-gedә eşq atәşi tosi edәr; 

Söylә indi bir mәnә, sәn dә sevirsәnmi mәni? 

Sevmәyirsәnsә bu gün azad etdirәrәm sәni!

M u s i q i. Xurşid başını aşağı salıb dayanır, şah ona baxır, bәәdә X u r ş i d birdәn:

X u r ş i d (qatar)--

Ey şahi-dövran, sәni mәn ol zamandan sevmişәm, 

Sevgimin üzrә bu gün dәrgahinә mәn gәlmişәm. 

Ya dirilt, ya ki, mәni öldür, özün bil, ey şahım! 

Mәn ki, öz qәlbimdәki hissi mәhәbbәt bilmişәm. 

Ş a h--

Sevmişәm, billah, sәni, bil, ey gözüm!

Sәn mәnә yar olginәn, budur sözüm!

Şah sözü olmaz yalan, ey Xurşidim!

Xurşidim sәn hәm mәhim, hәm yulduzum!

X u r ş i d--

Taleimin ulduzu şölә saçıb hәr bir yana, 

Yetmişәm axırda can tәk sevdiyim mәn bir cana. 

Ol qәdәr eşqin hәvasi mәst edibdir kim, mәni, 

Lәzzәt ilә eylәrәm mәn canımı qurban ona.

Ş a h--

Yanıma gәl, Xurşidim, eylә hekayәt eşqdәn, 

Burda yoxdur heç kәs, bir sәn isәn, bir dә ki, mәn! 

Bil qәnimәt fürsәti, gәl et mәnә izhari-eşq; 

Yanıma gәl, Xurşidim, gәl, gәl, gәl, ey nazik bәdәn!

M u s i q i. X u r ş i d vә ş a h qolboyun olub otururlar. 

İ k i s i  b i r  y e r d ә--

Vә nә xoşdur yar ilә söhbәtü saz eylәmәk, (2 dәfә) 

Söylәyib eşqin sözün, işvә ilә naz eylәmәk.

M u s i q i. Bir qәdәr qolboyun qalırlar; bәәdә musiqiyә görә ş a h tez durub qapıya tәrәf gedir; bu әsnada v ә z i r daxil olur. 

V ә z i r (çahargah)--Ey şahi-dövran, Şiraz şәhәrindәn bir neçә nәfәr nökәrlәrindәn sizә şikayәtlәri vardır. İzn versәniz içәri daxil olarlar.

Ş a h--Buyur daxil olsunlar. (Xurşidә). Xurşid, sәn burada qal.

Şiraz ә h l l ә r i daxil olub, tәzim edirlәr.

Ş a h--

Vәzir, rәiyyәtimin şikayәti nәdir?

V ә z i r--Padşah sağ olsun! Әhvalatı mәnә nәql edibdirlәr, izn versәniz, nәql edәrәm.

Ş a h--Söylә!

V ә z i r--Әlhәq, bunların söylәdiklәri qәribә bir әhvalatdır. Şiraz şәhrindә, budur, beş ay tamamdır ki, bir әcibә hadisә üz vermәkdәdir; şәhәr әhlindәn iki yüzdәn artıq nәfәri sәhәr evlәrindәn çıxıb, daha geri qayıtmayıbdır. Mәlum deyildir ki, onlara nә olubdur, әlli-ayaqlı itibdirlәr.

Ş a h--Hamısı birdәn?

V ә z i r--Xeyr, padşah, bu gün biri, sabah beşi, biri gün üçü, qәrәz, bu nәhv ilә. Sahirlәr, münәccimlәr dәxi bu barәdә heç bir söz deyә bilmәyirlәr; odur ki, indi şәhәr әhli içinә vahimә düşübdür, bilmәk olmuyur ki, bu nә sirrdir.

Ş i r a z l ı l a r (tәsnif)--

Ey padşah, sәndәn әlac, 

Sәndәn әlacı olsa, bu tәhlükә 

Bәlkә rәf ola, bәlkә dәf ola!

Yoxsa başqa yoxdur heç bir әlacı,

Bu sirri bil, rәhm eylә sәn,

Rәhm eylә, ey şah, bu zülmü aç,

Bu zülm әgәr rәf olmasa,

Sәn bil, yәqin kim, şuriş düşәr!

Xәlq ağlaşır, şivәn qopur, (2 dәfә)

Arvad-uşaq qatışır bir-birinә. (2 dәfә)

M u s i q i. P a d ş a h fikrә gedir.

Ey padşah, sәndәn әlac, 

Sәndәn әlacı olsa, bu tәhlükә 

Bәlkә rәf ola, bәlkә dәf ola! 

Yoxsa başqa yoxdur heç bir әlacı!

Ş a h (çahargah)--Siz gediniz, mәn әncam çәkәrәm! Qoy camaat sakit olsun. (Onlar gedirlәr. Vәzir qalır). Vәzir, bu çox qәribә işdir, yәqin burada bir hilә vardır. Mәn daha dayana bilmәrәm, әmr et mәnim dәrviş libasımı tez gәtirsinlәr, mәn gedirәm!

V ә z i r--Padşah sağ olsun! Olmazmı ki, sizin әvәzinizә mәn gedim, bu işi yerindә tәhqiq edim.

Ş a h--Yox, yox! Özüm getmәliyәm, sәn әmrimi yerinә yetir.

V ә z i r--Borcumdur (deyib çıxır).

M u s i q i. P a d ş a h fikirdә. 

X u r ş i d (şüştәr)--

Canıma saldı mәnim vahimәni böylә sәfәr, 

Qorxuram bundan yetә haşa bu cana bir xәtәr. 

Ey şahim, nolar ki, hәm mәn dә gedim sәnlә belә, 

Ta ki, canın hifzini çün öz canım edim sipәr.

Ş a h--

Qorxma, Xurşidim mәnim, bunca sәfәr çox görmüşәm, 

Qorxmayıb düşmәn qabağında hәlә tәk durmuşam. 

Allah eylәr bu işi tәhqiq edib tez qaydaram, 

İstәrәm kim, qalmasın bu zülmdәn heç bir әsәr!

M u s i q i. V ә z i r vә q u l a m әlindә libas daxil olurlar.

Ş a h (geyinә-geyinә, çahargah-tihur ilә)--

Mәn heç vәqt razı olmaram ki.

(M u s i q i)

Mәnim mәmlәkәtimdә zülm olsun.

(M u s i q i)

Vay olsun zalimlәrin halına 

Ki, mәnim rәiyyәtimi incidirlәr;

(M u s i q i) 

Kökündәn, kökündәn qazıyacağam zülmü.

(M u s i q i)

Vәzir, dövlәt ümuri yenә sәnә qalır; hәr bir әmri layiqincә yerinә yetirәrsәn vә bir dә bu Xurşid mәnim gәlinimdir, ona hörmәt olunsun vә mәn gәlincә mәnim imarәtimdә ona xüsusi yer verilsin. İndi mәn gedirәm; hәlә kim, xudahafiz! (tәlәsik gedir).

PӘRDӘ
ÜÇÜNCÜ PӘRDӘ
BİRİNCİ ŞӘKİL

Şiraz şәhәrinin böyük bir b a z a r ı n d a vaqe olur. Sәhnәnin sol tәrәfindә aşpaz M ә s t a v ә r i n dükanı görünür. Mәstavәr dükanının qabağına yığılmış olan adamlara xörәk satır; o biri tәrәfdә cürbәcür dükanlar vardır; bir tәrәfdә qaraçılar oynayırlar. Müqәddәmәdәn sonra pәrdә qalxır. Q a r a ç ı  q ı z ı oynayır. Böyük qaraçı oxuya-oxuya qaval vurur. Sair qaraçılar da yerindә oxuyurlar.

(M u s i q i) 

Q a r a ç ı (qaval vura-vura)--

Gәl yanıma, gözüm, mәn sәnә qurban! 

O  b i r i l ә r--

Gәl, yarım, mәn öllәm, gәl, canım, mәn öllәm! 

Q a r a ç ı--

Gir qoynuma, özüm mәn sәnә qurban! 

O  b i r i l ә r--

Gәl, yarım!... (vә ilaxır). 

Q a r a ç ı--

Eşitmişәm sәnin özgә yarın var! 

O  b i r i l ә r--

Ay balam, mәn öllәm, ay yarım, mәn öllәm! 

Q a r a ç ı--

Sәnin hәmi gülün, hәmi xarın var! 

O  b i r i l ә r--

Ay balam, mәn öllәm!... (vә ilaxır).

M u s i q i. A d a m l a r buraya yığılırlar. 

Q a r a ç ı--

Bir ala göz, uzun boylu (2 dәfә)

Dәrdimә dәrman eylәmәz!

Nazlı balam, bircә nolu,

Bizim çәmәndә gәlib gәz! (2 dәfә)

Eşqin oduna yanaram, (2 dәfә)

Dәrdimә dәrman eylәmәz!

Gah sönәrәm, gah yanaram,

Mәn yazığam, rәhm elә bәs. (2 dәfә)

(M u s i q i)

Sinәm olub para-para,

Dәrdimә dәrman eylәmәz!

Mәn nә edim, nәdür çara?

Nazlı balam, gedib gәlmәz! (2 dәfә)

(M u s i q i)

Q a r a ç ı qavalını açıb, pul yığır; bu әsnada Ş a h  A b b a s dәrviş libasında olaraq buraya daxil olur. Şәhәr әhlindәn Dostәlinin qaraçılara acığı tutur.

D o s t ә l i (şur üstә)--Bu nә şadlıqdır yas günündә? Şәhәrin tamam yarısı matәmә batıb, amma siz burada şadlıq edirsiniz. Hәlә bizdәn pul da istәyirsiniz; doğrudan da ki, qaraçısınız.

(M u s i q i)

Q a r a ç i l a r çıxıb gedirlәr. 

Ş a h  A b b a s (Dostәliyә)--Söylә görüm nәdir bu yas vә matәmә sәbәb, nәdir? Nә olub, mәyәr nә bәdbәxtlik üz veribdir?

B i r  d ә s t ә  a d a m  bunların başına yığılır.

D o s t ә l i--Ağa dәrviş, görünür ki, sәn buraya tәzә varid olubsan. Tamam neçә aydır ki, şәhәrimizin adamları itib yox olur. Bilmәk olmur ki, onları kim oğurlayır.

D ә s t ә--Doğrudur!

D o s t ә l i--Bir çox külfәt sahibsiz, atalar oğulsuz, bacılar qardaşsız qalıb, ah vә nәva edirlәr! 

D ә s t ә--Doğrudur!

D o s t ә l i--Bu sirdәn heç kәs әyan ola bilmir; hәrgah sәn cadugәrsәnsә bu sirri faş et.

D ә s t ә--Faş et, ağa dәrviş, faş et! 

M u s i q i. D i v a n ә gәlir, o da qulaq asır. 

Ş a h--Bir dә mәnә söylәyin görüm, bu kimin dükanıdı vә nә dükandır ki, hәr kәs ora yüyürür? 

D o s t ә l i--Yazıq dәrviş, görünür ki, sәn Mәstavәrin lәzziz taamından yemәmisәn. 

D ә s t ә--Yazıq! 

D o s t ә l i--Mәstavәr bir aşpazdır ki, onun kimi lәziz taam bişirәn heç Şah Abbasın sarayında da yoxdur. 

D ә s t ә--Yoxdur! 

D o s t ә l i--Bunun mәharәti qabağında heç aşpaz davam edә bilmәyib, cümlәsi dükanlarını bağladılar. Hәrgah lәziz taamdan mәhrum olmaq istәmirsәnsә sәn dә tez ol get, ondan xörәk al ye. Tez get, yoxsa dükanını bağlar, axşamdır.

D ә s t ә--Tez get, ağa dәrviş, tez get!

M u s i q i. H a m ı dükanlarını bağlayıb, buraya yığılır.

D i v a n ә--Ha-ha-ha! Tez get, ağa dәrviş, tez get! (Şur). Heç bilirsinizmi ki, Mәstavәr sizә nә yedirdir, ey mәnә divanә deyib özlәri mәndәn divanә olanlar?

D ә s t ә--Bu nә deyir?

D i v a n ә--Mәn onu deyirәm ki, Mәstavәrin sizә yedirdiyi nәdir, bilirsinizmi? 

D ә s t ә--Lәzzәtli taamdır! 

D i v a n ә--Ha-ha-ha!... Lәzzәtli taam!... Tez get, ağa dәrviş, tez get. Ey divanәlәr, Mәstavәr sizә insan әti yedirdir, insan!...

D ә s t ә--Xamuş, nә axmaq sözdür! 

D o s t ә l i--Doğrudan da ki, divanәsәn! 

D i v a n ә--Bәli, divanәyәm, amma sizdәn ağıllı divanәyәm! Mәstavәr adamları oğurlayıb başını kәsir vә әtini sizә yedirdir.... Tez get, ağa dәrvis, tez get!...

D ә s t ә (әl çala-çala)--Ay dәli şәpәli, ay dәli şәpәli, çıx bala-bala get!

M u s i q i. D i v a n ә  gedir, bir neçә saniyәdәn sonra dәstә dәxi dağılıb, sәhnәdә bir Ş a h  A b b a s vә bir dә M ә s t a v ә r öz dükanında qalır.

Ş a h (şur)--Dәlidәn doğru xәbәr.... Bu divanәnin sözü o ağıllıların sözündәn daha әhәmiyyәtlidir. Doğrudan da bu aşpazın lәzzәtli xörәklәri mәni şübhәyә salır. Gedim bir onun yanına.... Nә cәllad surәtli adamdır!

M u s i q i. M ә s t a v ә r ә yaxınlaşır. 

Ş a h--

Şöhrәti tutmuş bu şәhәri namın, 

Tәrif eylәr hәr kәs sәnin taamın; 

Mәn binәva dәxi çox arzumәndәm ki, sәnin 

Lәziz taamından dadmış olam.

(M u s i q i).

M ә s t a v ә r (göz altı ilә şaha baxır)--

Doğrudur, ağa dәrviş, doğrudur. 

Bәs gәrәk sәni qonaq edim mәn; (kәnara) 

Çәngimә düşmüsәn, 

Çox әcәb gәlmisәn!

(Ona)

Doğrudur, ağa dәrviş, doğrudur!

Bәs gәrәk sәni qonaq edim mәn!

Keç bәri. Gәl bәri, bir az bәri, bir az daha irәli.... 

Ha-ha-ha!...

Bu halda ş a h  durduğu yerdә yerin içinә gedir, ha gücәnir ki, yuxarı çıxsın olmur. Axırda bir quyuya düşәn kimi yox olur. Oh!... Ha-ha-ha! (mühib bir qәhqәhә). 

PӘRDӘ
İKİNCİ ŞƏKİL

Bir  z i r z ә m i d ә  vaqe olur. Qaranlıqdır. Zirzәmidә Ş a h  A b b a s d a n başqa beş nәfәr m ә h b u s dәxi vardır. Müqәddәmәdәn sonra pәrdә qalxır. 

M ә h b u s l a r   (şaha; tәsnif)--

Bәdbәxt dәrviş, sәn nә günahın sahibisәn? 

Mәstavәrin hilәsinә oldun nişanә! 

Gәl ağlaşaq bәs, ağa dәrviş, әhvalımıza, 

Oldu bizә, ax, a yazıq, düşmәn zәmanә!

Ş a h (şüştәr)--

Söylәyin bir dәm mәnә bu hilәdәn mәqsәd nәdir? 

Çәkdiyimiz zәhmәtә, dәrdә, qәmә illәt nәdir? 

Zindәyik, ölmәmişik ki, qәbrә salmışlar bizi, 

Söylәyin, Mәstavәrә, aya, görәk neylәr sizi? 

M ә h b u s l a r (tәsnif)--

Bir-bir kәsәcәk, ağa dәrviş, bizi Mәstavәr. 

Dünyada yoxdur, әcәba, bunca sitәmgәr. 

Qurban әti tәk әtimizi doğram edәcәk, 

Lәzizi taamlar bişirib, xәlqә verәcәk!

Ş a h (şüştәr) --

Ağlamaqla, ey rәfiqan, olmayır dәrdә dava, 

Qoymayaq Mәstavәri versin bizә bunca cәfa, 

Cәm olaq, hәmlә edәk, hәbs eylәyәk bu zalimi, 

Ta gәrәk әdli-әdalәtlә ona olsun cәza!

M ә h b u s l a r (tәsnif)--

Bu fikirdәn gәl daşın, ey bixanә dәrviş! 

Nә qәdәr biz cәhd eylәdik baş tutmadı iş! 

On bir nәfәrdik, ağa dәrviş, etdik hәmlә biz, 

Olduq axırda, a yazıq, mәğlub cümlәmiz!

Ş a h (tәsnif)--

Nәdir әlaci bu işin, bәs söylәyin siz (2 dәfә) 

Göz görә-görә olalım qurban xәbisә?! 

Ölmәk gözәldir yaşamaq әgәr bu isә.

M u s i q i. İ ş ı q görünür. 

M ә h b u s l a r (qorxu ilә)--

Odur, gәlir!

M u s i q i. D a h a işıq. 

Odur, gәlir, odur, gәlir, odur, gәlir!

M u s i q i. Qorxularından b i r-b i r i n ә qısılırlar.

M ә s t a v ә r (daxil olur, әlindә siyirmә xәncәr vә bilo)--A!... Xoş gördük, xoş gördük, qoyunlar, quzularım. Mәn gәldim ki, ikinizi tutub kәsim xörәk bişirim. (Musiqi). Xörәk bişirim, yüyürün mәnә sarı. (Onlar yüyürürlәr). Çәkilin dalı-dalı. (Onlar çәkilirlәr). Yüyürün mәnә sarı, çәkilin dalı-dalı. Öyrәnibsiniz qoçaqlarım, hay, hay.  

M u s i q i. Xәncәrini  itilәyir. Bunlar әllәrilә üzlәrini örtüb ağlayırlar. Ş a h  A b b a s  mat vә mütәhәyyir tamaşa edir.

M ә s t a v ә r--A!... Mәn çobanam, mәn çoban, mәn çoban, siz qoyun! Mәn çoban, siz qoyun; gәlin bәri qoyunlarım. Bir-bir düzülün; әn әvvәl sәn, sәn, sәn. Sonra da sәn-sәn-sәn, ondan da sәn-sәn-sәn! Sonra da sәn-sәn-sәn-sәn! Axırda ağa dәrviş! Tez olun! Gün keçdi, tez olun, gün keçdi, tez olun, çox gecdir bu gün, tez olun, çox gecdir bu gün! 

M ә h b u s l a r (yalvarırlar)--

Rәhm et, rәhm et, bizi öldürmә. (3 dәfә) 

M ә s t a v ә r--A!... Düzülün bir-bir, tez olun bir-bir, düzülün bir-bir, tez! Tez-tez-tez-tez! Mәn gәldim ki, ikinizi tutub kәsәm, xörәk bişirәm. (Musiqi). Yüyürün mәnә sarı (onlar yüyürürlәr). Çәkilin dalı-dalı (onlar çәkilirlәr). Öyrәnibsiniz, öyrәnibsiniz, qocaqlar?m, hay-hay!... (Xәncәrini itilәyir).

Ş a h (öz başına; bayatı-şiraz)--Taxtın tarac ola, ey şah, bu zülmә bir çarәn yox, gözün önündә olan zülmә şahidsәn vә zülm qurbanısan.

M ә s t a v ә r--Tez düzülün!

Ş a h--Mәn ölümdәn qorxmuram, qorxum mәnim bu zülmdür. İntiqam almaq bu zülmdәn gәrәk, zülmü tamam rәf eylәmәk!

M ә s t a v ә r--Tez düzülün!

Ş a h--Nә edim, nә çarә qılım, nәdir dәrmanı bu dәrdin? Xәyal pәjmürdә, ağl tutqun, başımda huş pәrişandır. 

M ә s t a v ә r--Tez düzülün! 

Ş a h--Bari-ilahi, zehnimә bir fikir sal, eylә mәdәd!

Qoymayın bu zalimi töksün әbәs qanı yerә! 

M ә s t a v ә r--Tez düzül!

M u s i q i.  M ә s t a v ә r soxulub adamların içindәn birini tutub yerә yıxır vә qılıncını hazır edir başını kәsә.   

Ş a h (qışqırır)--Tapdım, tapdım, keçәçilik.... Ey şәxs, (rast üstә) bir lәhzә dayan, sәnә bir kәlmә sözüm vardır.

M u s i q i. M ә s t a v ә r qurbanını әlindәn buraxıb. 

M ә s t a v ә r--Söylә!

Ş a h--Bu şәxsi qırıb, әbәs qan tökmәkdә sәnin muradın dövlәt qazanmaq deyilmi?

(M u s i q i) 

M ә s t a v ә r--Әlbәttә, puldur!

Ş a h--Öylә isә, sәn bizә bir ay möhlәt ver, bir yol ilә sәnә xeyli pul qazandıraram.

M ә s t a v ә r--Nә sayaq?

Ş a h--Mәn dәrviş çox gözәl keçә qayıra bilirәm. Mәnim keçәlәrimin qiymәti çox bahadır, sәn bir iş eylә!

M ә s t a v ә r--Nә iş?

Ş a h--Sәn bazardan mәnә yun al vә keçәçi alәti al. Mәn bir keçә qayırım, bunlar da mәnә kömәk etsinlәr.

M ә s t a v ә r--Sonra?

Ş a h--Sonra sәn o keçәni apar Şah Abbasın imarәtinә vә ver şahın vәzirinә, o sәnә keçә әvәzindә o qәdәr pul verәr ki, bizim hamımızın bahası әvәzinә olar.

M ә s t a v ә r--Mәn razıyam, әgәr vәzir pul vermәsә? 

Ş a h--O halda bizim qanımız sәnә halaldır.

M ә s t a v ә r fikrә gedir.

Ş a h (öz-özünә)--İndi bütün ümidim vәzirin fәrasәtinәdir. Yәqin keçәni görüb, mәnim xәtadә olduğumu anlar. 

M ә s t a v ә r--Razıyam bu işә, amma gәr....

M u s i q i: tәsnif

Әgәr görsәm yalan vardır sәnin sözündә, dәrviş, 

Sәn bil kim, әzab ilә kәsib çak eylәrәm.

(M u s i q i)

Mәnәm Mәstavәr, ey dәrviş, bunu әvvәlcә bil, 

Mәni aldatmaq olmaz, bil, sәni xak eylәrәm.

(M u s i q i)

Bütün Şiraz yığılsa gәr bunu bilmәz ki, mәn 

Kәsib insanları ondan da xörәk eylәrәm.

A!... (Kadensiya; tez gedir).

M ә h b u s l a r  (tәsnif)--

Ağa dәrviş, allah sәndәn razı olsun, 

Bu dünyada dәrdin, qәmin az olsun! 

Hәmә vәqti hәr bir karın saz olsun!

Ş a h--Xuda kәrimdir, xuda!...

PӘRDӘ

Ş a h ı n  s a r a y ı n d a  vaqe olur. V ә z i r vә b e ş  n ә f ә r  әyan mәclis qurubdurlar. Müqәddәmәdәn sonra pәrdә qalxır.

V ә z i r (çahargah)--Tamam altı aydır ki, padşahdan bir xәbәr yoxdur.

(M u s i q i) 

Çün nigaranam, çox pәrişanam, çox da heyranam!

(M u s i q i)

B i r i n c i  ә y a n--Bәli, padşahın bu sәfәri çox uzun çәkdi. Bu qәdәr zaman paytaxtdan ayrıldığı heç yox idi....

(M u s i q i)

İ k i n c i   ә y a n--Dilim-ağzım qurusun, bәlkә padşahın başına....

V ә z i r--Sus! Oylә söz demә, yoxsa camaat xәbәrdar olsa haman dәm şuriş düşәr.

(M u s i q i)

Ü ç ü n c ü  ә y a n--Mәnim fikrimcә, hәr halda vәliәhdi paytaxta çağırmaq lazımdır, yoxsa sonra gec olar.

D ö r d ü n c ü  ә y a n--Mәncә, heç bir şey lazım deyildir; inşaallah, padşah tezlik ilә gәlәr. Bu qәdәr iztirab әbәsdir.

İ k i n c i  ә y a n--Xeyr, әbәs deyildir! 

D ö r d ü n c ü  ә y a n--Xeyr, әbәsdir! 

Ü ç ü n c ü  ә y a n--Heç әbәs deyildir! 

B e ş i n c i  ә y a n--Әbәsdir, әbәsdir!...

B i r i n c i  ә y a n--Mәn çox nigaranam! 

B e ş i n c i  ә y a n--Mәn heç dә nigaran deyilәm! 

D ö r d ü n c ü  ә y a n--Mәn dә nigaran deyilәm! 

İ k i n c i ә y a n--Sәnin üçün tәfavüt yoxdur! 

B e ş i n c i  ә y a n--Xeyr, sәnin üçün tәfavüt yoxdur!

Ü ç ü n c ü  ә y a n--Ağzının sözünü danış! 

B i r i n c i  ә y a n--Әblәh taifә! 

B e ş i n c i  ә y a n--Әblәh sәnsәn! 

D ö r d ü n c ü  ә y a n--Sizsiz әblәh taifә! 

İ k i n c i ә y a n--Sizsiz! 

B i r i n c i  ә y a n--Sizsiz! 

B e ş i n c i  ә y a n--Sәnsәn! 

D ö r d ü n c ü  ә y a n--Sәnsәn!

Sәs-küy düşür.

V ә z i r--Sakit! Әhalidәn әvvәl siz şuriş salırsınız. Sәbr ediniz, görәk bu işin çarәsi nәdir. Binәva Xurşid günüz axşama qәdәr yaş töküb ağlayır. Hәr halda biz hәlә bir neçә gün sәbr edәk, görәk nә olur.

M u s i q i. N ö k ә r daxil olur. 

N ö k ә r--Xurşid banu izn istәyir! 

V ә z i r--Buyursun, buyursun!

M u s i q i. X u r ş i d daxil olur.

X u r ş i d (müxalif)--

Gün gedib, aylar dolandı, padşahim gәlmәdi, 

Atәşi-hicrә tәnim yandı da, şahim gәlmәdi, 

Gözlәmәkdәn yolunu qan ağlayır bu gözlәrim, 

Düşmәn oldumu mәnә bu xeyirxahim gәlmәdi! 

Qәlbimә düşmüşdü әvvәl vahimә kim, bu sәfәr 

Padşahın canına haşa yetirmәzmi xәtәr! 

Altı ay keçdi o gündәn, gәlmәdi heç bir xәbәr, 

Noldu ki, yarәb, mәnim dadü pәnahim gәlmәdi. 

M u s i q i: tәsnif başı. 

V ә z i r  v ә  ә y a n l a r (tәsnif)--

Xurşid, nәyә lazım bunca cәfa; (2 dәfә) 

Sәbr et, bala, bala, sәn cәzә-fәzә eylәmә! (2 dәfә)

Şahın bu sәfәri millәtә edәr xidmәt; (2 dәfә) 

Sәbr et, bala, sәn cәzә-fәzә eylәmә!  (2 dәfә) 

X u r ş i d--

Qorxum bunadır kim, şahim gedәr gәlmәz, (2 dәfә) 

Bәs mәn necә edim cәzә-fәzә eylәmәyim? (2 dәfә)

M u s i q i. X u r ş i d әllәri ilә üzünü örtüb ağlayır. 

V ә z i r  v ә  ә y a n l a r--

Xurşid, nәyә lazım bunca cәfa?! (2 dәfә)

Sәbr et, bala, bala, sәn cәzә-fәzә eylәmә! (2 dәfә)

(M u s i q i)

X u r ş i d (mәnsuriyyә)

Gecәlәr sabaha tәk yatmam yataqda, ağlaram, 

Ah edib, nalә qılıb, öz sinәmi mәn dağlaram, 

Sәn gedәrkәn yalvarırdım, ey şahım, apar mәni, 

Ta xәtәr vaxtında qalxan eyliyim mәn sinәmi.

V ә z i r (çahargah)--

Ahü nalә fayda vermәz, әbәsdir göz yaşı, 

Hәr işә tәdbir lazımdır, gәrәk bu müşkülü 

Hәll üçün bir neçә gün sәbr eylәyәk. 

Ә y a n l a r--

Şübhәsizdir ki, gәrәk sәbr eylәyәk!

V ә z i r--Xurşid, sәn get bir qәdәr istirahәt elә. Qorxma sәnin duan şahın üstündәdir. (Xurşid gedir). Siz hәr gün burada hazır olarsınız, hәr halda ehtiyatı әldәn buraxmaq olmaz, amma bu barәdә camaat heç bir söz bilmәsin, Әgәr beş günә qәdәr şah gәldi, gәldi vә ila gәlmәsә....

N ö k ә r (daxil olur)--Vәzir sağ olsun, bir nәfәr Şirazdan gәlib sizi görmәk istәyir.

H a m ı--Aha!...

V ә z i r--Yәqin bu şәxsi padşah göndәribdir. İlahi, sәnә şükür! Siz gediniz o biri otaqda gözlәyiniz.

M u s i q i. Ә y a n l a r çıxırlar, M ә s t a v ә r daxil olur, qoltuğunda bükülü keçә var.

V ә z i r (rast)--Söylә görәk mәtlәbin nәdir?

M ә s t a v ә r--Şiraz şәhәrindә bir dәrviş bu keçәni toxuyub, sizin hüzurunuza göndәribdir.

V ә z i r (kәnara)--Ah, şahın keçәsidir, mәn tanıdım! (Ona). Xob, keçә qalsın burada, sәn çıx get. (Kәnara). Gedim Xurşidә müjdә verim (gedir).

M ә s t a v ә r (öz-özünә acıqla)--Gedim? Bәs pul, bәs pul?

(T ә s n i f)

Aldatdı mәni mühil dәrviş, 

Göndәrdi mәni sәrayi şahә. 

Pul vermәdilәr, pis oldu bu iş; 

Sәrf oldu bu qәdr vәqt rahә, 

Gör mәn sәnә neylәrәm, a dәrviş! 

Durmam, gәlirәm sәnә cәzaçün; 

Gәlcәk sәnә eylә sancaram niş, 

Ta xalq tamam vәhşәtә gәlsin!

M u s i q i. Gedir.

M u s i q i. V ә z i r vә X u r ş i d b a n u bir tәrәfdәn, әyanlar dәxi o biri tәrәfdәn gәlir.

V ә z i r (şikәsteyi-fars)--

Müjdә olsun sәnә, Xurşid, yarından xәbәrim var. 

Sağ sәlamәt o şәhinşah, yanından xәbәrim var. 

(Rasta enir).

Gör, budur, namәsidir padşahın, bu keçә,

Bunda çәkmiş, gәl-gәl etmiş, nişanından xәbәrim var.

X u r ş i d keçәni görcәk ağlayır vә keçәni öpür.

X u r ş i d--Bu gecә mәn bir yuxu görmüşәm, sizә nәql eylәyim!

H a m ı--Söylә, söylә (qulaq asırlar).

(M u s i q i) 

X u r ş i d--

Gecә olcaq başlamışdım mәn ahi, (musiqi) 

Yuxu tutdu, gördüm onda mәn şahi, (musiqi) 

İtiribdir nә isә şahim rahi, (musiqi) 

Mәni görcәk söylәdi: gәl-gәl-gәl-gәl! 

Xurşid, gәl, tez-tez gәl, hey!...

(M u s i q i)

Baxıb gördüm şahım düşdü bir çahә, (musiqi) 

Belә baxdım, heyran qaldım dәstgahә, (musiqi) 

Yüyürüb tez çahә, baxdım mәn şahә, (musiqi)

Mәni görcәk söylәdi: gәl-gәl-gәl! Xurşid, gәl, tez-tez gәl, hey!...

(M u s i q i)

Dedi: әl ver, Xurşid, mәni azad et, (musiqi), 

Kömәyә çağır tez xalqı, fәryad et. (musiqi), 

Әlimi atdım, mәn şahdan yapışdım, (musiqi), 

Quyudan çıxcaq söylәdi:  gәl-gәl-gәl! 

Xurşid, gәl, tez-tez gәl, hey!...

Hey!... Tez gәl-gәl!

(M u s i q i)

V ә z i r (çahargah)--Xeyir olsun, çox gözәl yuxudur. 

H a m ı--Xeyir olsun, çox xeyir olsun! 

X u r ş i d--Fikrimә bir şey gәlir.... 

V ә z i r--Nә var ki?

X u r ş i d--Bu keçәni  göndәrmәkdә şahın fikri nә imiş?

V ә z i r--Şübhәsizdir ki, özündәn xәbәr verir. 

X u r ş i d--Yox-yox, mәnim fikrimә başqa şey gәlir. 

H a m ı--Nә var ki?

X u r ş i d--Bәlkә padşah bir tәhlükә içindәdir vә bu keçәni göndәrmәklә bizә xәbәr verir.

V ә z i r--Yox!... (Fikir edir). Amma ola bilәr. Keçәni gәtirәn necә oldu?

N ö k ә r--Çıxdı getdi!

X u r ş i d--Ah, bu saat onu geri qaytarın!

V ә z i r--Doğrudur, onu geri döndәrmәk lazımdır! Görәk şah nәrәdәdir!

N ö k ә r gedir.

B i r i n c i  ә y a n--Xurşidin sözü mәnim ağlıma batır.

İ k i n c i  ә y a n--Doğrudan da, şah tәhlükәdә ola bilәr.

Ü ç ü n c ü  ә y a n--Nә eylәmәli, әlac nәdir?

N ö k ә r (daxil olur)--O adam Şiraza yola düşübdür. İstәsәniz dalınca gedәk.

X u r ş i d--Yox-yox, vәzir qoşun götürüb, qarabaqara onun dalınca getmәlidir.

V ә z i r--Mәn dә o fikirdәyәm. Öylә isә vaxtı itirmәk lazım deyildir. Gedәk. (Bir әyana). Әmr et qoşun hazır olsun. Biz hamımız, Xurşid dәxi bizim ilә bәrabәr o adamın dalınca yavaş-yavaş, qarabaqara gedәk, görәk o hara gedir; sözün doğrusu, onun sifәti mәnim xoşuma gәlmәdi, cәllada bәnzәr bir adamdır.

H a m ı  b i r  y e r d ә--tәsnif.

Yavaş-yavaş gedәk görәk bu şәxs kimdir vә nәçidir! 

Şah Abbası nerdә görüb, bәlkә bu bir quldur, ya düzddürmü? 

(M u s i q i)

Allah göstәrmәsin, şahımda xәtәr olar. (2 dәfә) 

Şah Abbassız, Şah Abbassız dövlәt puç olar. (2 dәfә) 

Yavaş-yavaş gedәk görәk bu şәxs kimdir vә nәçidir! 

Şah Abbası nerdә görüb, bәlkә bu bir quldur vә ya, düzddür, a!...

Tez gedәk. (Gedirlәr).

PӘRDӘ
İKİNCİ ŞӘKİL

Yenә haman z i r z ә m i d ә vaqe olur. M ә h b u s l a r vә Ş a h  A b b a s  bidamaq oturubdurlar. Müqәddәmәdәn sonra pәrdә qalxır.

Ş a h  A b b a s (kürd-şahnaz)--

Düşüb iraq yardan, oldum bәlayi-hicrә düçar! 

Görüb o zülmü ki, aşiqlәr üzrә yağdırır girdar, 

Cәzavü tәnbehә layiq olan şәxsә hәbs bari-giran, 

Günah-cürmdәn azad olana gör nәdir bu rәftar?!

Sәrayi-şahda mәskun, bütün cahana amirkәn, 

Şәhin mәkani bu zindan vә amiri--xunxar, 

Gecә yatıb da yuxumda görüm ol mәhi-xurşidi, 

Üzündә zülfi-pәrişan, ahüzar edib ağlar.

Nәdir әlaci bu dәrdin, ey xudayi-lәmyәzәli. 

Tükәtdi ömrümü zindan, yox oldu sәbrü qәrar. 

Olarmı bir o gün allah ki, azad olam, yoxsa 

Yazıb qәza mәnә böylә bu zindanda qәbrü mәzar.

(M u s i q i) 

M ә h b u s l a r (tәsnif)--

Bizi burdan azad eylә, ey dәrviş! 

Bizi burdan azad eylә, ey dәrviş!

Çağır allah, fәryad eylә, ey dәrviş! 

Çağır allah, fәryad eylә, ey dәrviş! 

Sәni allah, imdad eylә, ey dәrviş! 

Sәni allah, imdad eylә, ey dәrviş! 

Çağır allah, fәryad eylә, ey dәrviş! 

Çağır allah, fәryad eylә, ey dәrviş!

B i r i n c i  m ә h b u s (şur)--Allahın altında Şah Abbas bizim bu halımızı bilmiş ola idi; yәqin ki, әdalәt-pәnah bu zülmü kökündәn rәf edәrdi.

İ k i n c i  m ә h b u s--Ah, a yazıq, bu saat Şah Abbas öz sarayında gözәl-göyçәk hәrәmlәrilә eyş-işrәtә mәşğuldur; bu cür nadidә zülm, yatsa da onun yuxusuna girmәz.

Ü ç ü n c ü  m ә h b u s--Vallah, deyirlәr ki, Şah Abbas çox vaxt dәrviş libası geyib, şәhәrbәşәhәr gәzir ki, bir yerdә rәiyyәtә zülm görmüş olsa, haman dәm rәf etsin.

D ö r d ü n c ü  m ə h b u s-Doğrudur bu söz, əmma heyf ki, Şah Abbac zülmü yerin üstündә axtarır, altına girmir ki, biz yazıqları görsün.

B e ş i n c i  m ә h b u s--Ağa dәrviş, bәlkә sәn Şah Abbası görmüş olasan, çünki çox vәqt dәrviş dәrvişә düçar olar.

Ş a h--Mәn heç vaxt ona düçar olmamışam!

M u s i q i. M ә h b u s l a r bikef olub, başlarını dizlәri arasında gizlәdirlәr.

Ş a h (sәmayi-şәms)--

Bunların bu sözlәri yandırdı, yaxdı canımı; 

Zәrbә vurdu başıma, etdi pәrişan halımı.

(Ürәyindәn tutur)

Sakit ol, ey qәlb, çırpınma alışmış sinәdә, 

Ya gәrәk azad edim mәn bunları, ya kim, töküm öz qanımı. 

(M u s i q i)

Gәr vәzirim yetmәsә bu vәrtәdә imdadıma, 

Mәn özüm çarә qılıb, cәng: eylәrәm cәllad ilә; 

Çağırıb allahı, nәrә çәkib fәryad ilә, 

Böylә göstәrrәm hünәr, layiq olar öz adıma.

(M u s i q i)

Әldә heç bir yaraq, ya ki, silahim yox isә, 

Gәlmiyir bu zindan içrә heç ümidim bir kәsә; 

Lakin ol haqqü әdalәt mәndәdir, bunlar isә 

Düşmәni mәğlub üçün, billah, yetәr fәryadıma.

M u s i q i. M ә h b u s l a r qorxu ilә başlarını qalxızırlar. 

M ә h b u s l a r (qorxu ilә)--Diyәsәn gәlir ... gәlir....

Bir-birlәrinә qısılırlar. M ә s t a v ә r daxil olub, qeyz ilә әllәrini qoynuna qoyub, ş a h a baxır.

M ә s t a v ә r (acıqla)--

Mәni aldatdın, mәni aldatdın,

Mәni aldatdın, oh!... (Xәncәrini çәkir).

(M u s i q i) 

İrәli dur!

(M u s i q i) 

İrәli dur!

(M u s i q i)

Aldın möhlәt, göndәrdin şahın sarayına,

Aldatdın dәrviş mәni sәn!

Öldürәm indi sәni mәn, öldürәm sәni mәn!

Mәni aldatdın, mәni aldatdın, mәni aldatdın!

Ox!... (M u s i q i). İrәli dur! (M u s i q i). İrәli dur!

M u s i q i. İstәyir hәmlә etsin, Ş a h әlini qabağa uzadır. 

Ş a h (bayatı-Şiraz)--

Sәn bәdәfkar vә xәbis cәllad isәn, 

Qorxmuram sәndәn, buyur meydanә sәn, a-gәl!

M u s i q i. 

Ş a h ilә M ә s t a v ә r ötüşürlәr. Ş a h onun xәncәrini alıb, yerә atır. M ә h b u s l a r qorxularından küncә qısılırlar. M ә s t a v ә r cәld xәncәri yerdәn götürüb, ş a h ı vurmaq istәrkәn bu halda qapılar tay-tay açılıb, X u r ş i d,  v ә z i r, ә y an l a r vә q o ş u n әhli içәri daxil olurlar vә әhvalatı böylә gördükdә haman dәm M ә s t a vә r i  tutub, qollarını bәrk-bәrk bağlayırlar. İş böylә ikәn Ş a h  A b b a s ilә X u r ş i d qucaqlaşırlar.

V ә z i r (rast; Mәstavәrә)--Bәdbәxt nakәs, sәn kimin üstә әl qalxızırsan? Bilmirsәnmi ki, bu, padşahi-cahan Şah Abbas cәnnәtmәkandır?!

Bu halda m ә h b u s l a r yerә yıxılıb, ş a h ı n ayağına sürünürlәr.

Q o ş u n (qışqırır)--Yaşasın padşah!

Ş a h (mәhbuslara)--Durun vә indi bilin ki, Şah Abbas yerin üstündәki zülmü axtarıb tapan kimi, yerin altındakı zülmü də tapa bilir.

M ә h b u s l a r--Padşah!... Padşah!... (deyib, ağlamaq onları boğur, ağlayırlar).

Q o ş u n--Yaşasın padşah!...

Ş a h--Xurşid, doğrudan da, mәn çox xoşbәxtәm ki, sәnә düçar oldum vә yenә xoşbәxtәm ki, sәnin mәğruranә sözlәrini qәbul edib, sәnәt öyrәndim; bir sәnәt ki, mәni vә vәtәn övladını bir nadidә vә naşidә zülmdәn xilas eylәdi. Görünür ki, mәnim millәtә olan mәhәbbәtim allaha xoş gәlibdir ki, sәni mәnә kömәk göndәribdir. Bu gündәn sonra belә sәn, odunçunun qızı, mәn İran padşahına hәrәmsәn! Qoy valideynin fәxr etsin. Sәni bütün hәrәmlәr içrә şahizәnan etdim. Yaşasın Xurşid!...

H a m ı--Yaşasın padşah vә Xurşid banu!...

Ş a h--Bu mәluni (Mәstavәrә) aparıb, Şiraz әhlinin gözü qabağında dar ağacından asarsınız, qoy xunxar qatil öz cәzasına çatsın!

H a m ı--Yaşasın padşah, yaşasın padşah!...

(M a r ş)

Allah sәni yenә şad edә, şahım! (2 dәfә)

Millәt sәni yenә yad edә, şahım! (2 dәfә)

Ey padşah, sәn vәtәni et (2 dәfә)

Yad, vәtәni, şad vәtәni, yad vәtәni et! (2 dәfә)

Şah, çox yaşa vәtәnә sәn!

Qәnimәtsәn vәtәnә sәn, qәnimәtsәn!

Millәtә sәn qәnimәtsәn!

Millәtә sәn qәnimәtsәn!

PӘRDӘ

